Agt sterf toe brand by gastehuis uitbreekBlinkwater Lodge naby die Kgalagadi-oorgrenspark in die Kalahari (Foto: Blinkwater Desertplace Manor) Agt lede van drie gesinne is Sondagoggend oorlede toe ŉ brand by ŉ gastehuis in die Kalahari uitgebreek het. Ds. Jan Grobbelaar van die NG Kerk in Prince Alfred Hamlet naby Ceres het aan Maroela Media gesê daar is nog nie in hierdie stadium baie inligting bekend oor presies wat gebeur het nie. Die oorsaak van die brand is ook nog nie bekend nie. Twee van die gesinne is in Grobbelaar se gemeente en een gesin is van die Op-die-Berg-gemeente in die Koue Bokkeveld. Grobbelaar het die nuus vanoggend met sy gemeente gedeel. “My hart is vanoggend stukkend. Daar is tye in jou lewe wanneer dinge met ons gebeur en dat dit net nie sin maak of jy dit verstaan nie. Ons troos is dat God nog steeds by ons is,” het hy gesê. Twee van die ma’s en ŉ baba is ongedeerd. Twee van die pa’s is in ŉ kritieke toestand. Grobbelaar het gesê die een man is na die Christiaan Barnard-hospitaal in Kaapstad oorgeplaas en die ander na die Melomed-hospitaal in Bellville. ŉ Man, ŉ vrou, en ses kinders het in die brand omgekom. Een gesin het ŉ seun en dogter aan die dood afgestaan. Die pa is in ŉ kritieke toestand en die ma en die gesin se baba is ongedeerd. Uit die tweede gesin is die man, wat in ŉ kritieke toestand is, se vrou en twee seuns oorlede. Uit die derde gesin het ŉ vrou haar man en twee dogters aan die dood afgestaan. Grobbelaar het gesê die gesinne het in ŉ houthuis met ŉ grasdak gebly. Die oorsaak van die brand is nog nie bekend nie. Twee van die vroue het glo met die baba uit die venster gespring toe hulle van die brand bewus geraak het. Daar word vermoed die pa’s wou eers hulle kinders red. “Hulle was pragtige gesinne,” het Grobbelaar bygevoeg. “Bid dat die Here [die twee mans] kan aanraak met genesing. Bid vir die gesinne dat die Here hulle sal toevou in Sy liefde. Bid vir hulle ouers, vriende en gemeenskap.” Die Op-die-Berg-gemeente kon nog nie in hierdie stadium verdere besonderhede verskaf nie.